Пасля ж, прагнучы подзвігаў большых, увайшоў блажэнны ў слуп і жыў нейкі час пустэльнікам, яшчэ болей працуючы ў посце й малітвах. I выклаў ён шмат Божых Пісанняў, і набыў славу вялікую па ўсім тым краі. I хацелі князь і месцічы таго горада мець Кірыла епіскапам. I пачуў іх маленні мітрапаліт, і паставіў Кірыла епіскапам горада Турава, што паблізу Кіева. I добра працаваў той дзеля Божай Царквы. I ерась Фядоркі-ерэтыка, названага так дзеля ягонай няпраўды, выкрыў блажэнны Кірыл праз Пісанні Божыя, і пракляў яго. Князю ж Андрэю Багалюбскаму напісаў мноства пасланняў паводле евангельскіх і прарочых кніг, якія чытаюць на Гасподскія святы, а таксама шмат словаў, карысных душы, а яшчэ больш — малітваў да Госпада склаў і ўсхваленняў святым, якія Царкве перадаў. Склаў таксама ён і вялікі Канон пакаяльны да Госпада па літарах азбукі, які і дагэтуль чытаюць праваслаўныя рускія людзі.